
השתתפות ברכישת תרופות לניצולי שואה

היו"ר משה גפני:


אני פותח את ישיבת ועדת הכספים. על סדר היום השתתפות ברכישת תרופות לניצולי שואה.

זאב בילסקי:

אדוני היושב ראש, אני רוצה להודות לך על הדיון הקודם שקיימנו בנושא. האמת היא שההתלהבות שלך בדיון הקודם מאוד עזרה. כתוצאה מהדיון משרד המשפטים דאג לצו והצו הובא באופן מהיר מאוד לוועדת החוקה, חוק ומשפט. אני רוצה להודות כאן לחבר הכנסת אברהם מיכאלי שניהל את הישיבה בוועדת החוקה בהיעדרו של היושב ראש הקבוע. כתוצאה מהרוח המיוחדת השוררת כאן בנושא של ניצולי השואה, הנושא הזה עבר בישיבה אחת ובאותו יום הצו נחתם על ידי שר המשפטים. לכן את המכשול הזה עברנו.


אבל אדוני היושב ראש, אני חושש שאנחנו עדיין לא הגענו לארץ המובטחת וזאת משתי סיבות. למרות שכללנו את החברה להשבת רכוש בתוך הצו, אני עדיין לא רואה את התאריך בו ניצולי השואה יתחילו לקבל את הכספים שמגיעים להם.

היו"ר משה גפני:


מי יודע לענות על השאלה הזאת?

אמנון כהן:

הצו חתום.

גדעון גבע:

כמו שאמר חבר הכנסת בילסקי, בדיון הקודם עמדנו בפני כמה בעיות  כאשר אחת מהן הייתה שהיינו מנועים מלהעביר את רשימת ניצולי השואה.

היו"ר משה גפני:


כן. זה עבר בוועדת החוקה.

גדעון גבע:

זה עבר ופורסמו מודעות בעיתונים. היו כמה ניצולי שואה שלא הסכימו שנעביר את שמם.

מרינה סולודקין:

כמה?

גדעון גבע:

מעל מאה ניצולים לא הסכימו שנעביר את שמם. אנחנו מוכנים להעביר את השמות. מבחינתנו הקובץ מוכן להעברה. בשבועיים האחרונים התנהלו דיונים בין נציגי הממשלה לבין קופת חולים כללית לגבי ניסוח הסכם. ההסכם לדעתנו כבר גובש באופן סופי. כלומר, אנחנו מוכנים לחתום על ההסכם. ההסכם כנראה ייחתם היום. אם לא תהיה מניעה כלשהי, ההסכם ייחתם היום ואנחנו נתחיל להפעיל את ההסדר הזה מה-1 ביוני השנה.

היו"ר משה גפני:


בישיבה  קודמת אמרתם שתפעילו אותו ב-1 במאי.

זאב בילסקי:

מתי ניצולי השואה יקבלו את הכסף?

מרינה סולודקין:

אני מבקשת לקיים ישיבה בנושא.

היו"ר משה גפני:


עוד לא סיימנו כאן.

גדעון גבע:

לקופת חולים אין אפשרות לבצע את הפעילות הזאת למפרע. לכן אנחנו נתחיל את ההסדר מה-1 ביוני.

זאב בילסקי:

האם נחתם הסכם עם החברה להשבת רכוש?

גדעון גבע:

לא. אנחנו חותמים עם קופת חולים כללית לגבי קבוצה אותה אנחנו רוצים להעביר להם.

היו"ר משה גפני:


מה עם האחרים?

גדעון גבע:

זה בשלב הבא. אנחנו מתכוונים לחתום על הסכם.

אריאל:


עוד מעט אין אחרים. הם אינם.

מולה:


חלק יקבל וחלק לא יקבל?

אמנון כהן:

מה עם קופת חולים לאומית, מכבי, מאוחדת?

היו"ר משה גפני:


עפרה רוס לא כאן?

זאב בילסקי:

היא בחוץ לארץ.

היו"ר משה גפני:


מה יכול לומר לגבי הקופות האחרות?

גדעון גבע:

לגבי הקופות האחרות, אנחנו נחתם עכשיו עם קופת חולים כללית ובדרך כלל קופות החולים האחרות מצטרפות לאותו הסדר והן יצטרפו.

היו"ר משה גפני:


ב-1 ביוני זה יתחיל.

גדעון גבע:

ההסכמים כבר עברו לקופות החולים.

רויטל טופר חברטוב:

אני ממשרד הבריאות. אני יודעת שהעברתם כבר את החוזים לקופות החולים. 

היו"ר משה גפני:


תראו מה קורה כאן. אנחנו אחראים לזה, אנחנו, הקואליציה. על ניצולי השואה אנחנו אחראים, על המים אנחנו אחראים, על הקרן לסיוע למפעלים במצוקה אנחנו אחראים. אני לא יכול לבוא אחרי כן ולומר שהייתי באופוזיציה כי אני הייתי בקואליציה והייתי יושב ראש ועדת הכספים, כך שכל המחדלים האלה הם תחת ידי. תחת ידינו. אני לא רוצה להאשים אתכם ולכן אני מאשים רק את עצמי. סיפורי מעשיות. כל יום אני שומע כאן משהו אחר. משרד הבריאות, בבקשה.

רויטל טופר חברטוב:

הרשות העבירה את ההסכמים לקופות החולים, קופות החולים הגיבו והרשות הגיבה בחזרה. קופת חולים קיבלה את החומר אתמול והיום בשעה 6 בבוקר  היא שלחה - תוך 12 שעות  - את תשובתה.

היו"ר משה גפני:


בגלל הישיבה היום?

רויטל טופר חברטוב:

לא, כי כך הם מגיבים. זאת לא הפעם הראשונה שהם מגיבים כך.

היו"ר משה גפני:


ב-6 בבוקר קופת חולים כללית עובדת כאשר אין ישיבה בוועדת הכספים?

רויטל טופר חברטוב:

תתפלא. ראש אגף גזברות של הכללית עובד.


אני מבינה שכרגע החוזים עומדים בפני חתימה וזה עניין של הערות סופיות. 

אמנון כהן:

מה עם הקופות האחרות?

רויטל טופר חברטוב:

גם הן העבירו הערות וגם שם זה נמצא בשלב של תגובה.

היו"ר משה גפני:


זה חל רק על ניצולי שואה שמקבלים כאן את הרנטה? מי שמקבל רנטה מגרמניה, לא יהיה כלול?

רויטל טופר חברטוב:

נכון.

היו"ר משה גפני:


למה?

רויטל טופר חברטוב:

מי שמקבל רנטה מגרמניה, לא מקבל ואתה צריך לשאול את האוצר. 

היו"ר משה גפני:


איפה האוצר? 

דב בארי:

כן.

מרינה סולודקין:

לפי איזה הסכם הם יתחילו לקבל?

היו"ר משה גפני:


רק אלה שמקבלים את הכסף במדינה. אלה שמקבלים רנטות מגרמניה, לא יקבלו.

דב בארי:

לגבי אותם 15 אלף ניצולי שואה שמקבלים רנטה מגרמניה, אלה ניצולי שואה אשר הוכרו  על ידי ממשלת גרמניה כאנשים שנפגעו על ידי הנאצים. הם מקבלים את הרנטה החודשית שלהם מממשלת גרמניה ואחריות המלאה על הטיפול והפיצוי של ניצולי השואה האלו  הוא על ממשלת גרמניה. אני חושב שבעניין הזה גם חשוב לציין שאותם ניצולי שואה, מלבד הרנטה החודשית שהם מקבלים מממשלת גרמניה, הם גם מקבלים החזר מלא בגין תרופות למחלות המוכרות שלהם. נקודה נוספת שראוי לציין לגבי האוכלוסייה הזאת היא שהתגמול החודשי שלהם גבוה משמעותית מהתגמול החודשי שניתן בארץ. מדובר בתגמול ממוצע של בערך 3,340 שקלים ואני מזכיר לכולם שבעקבות ועדת דורנר אנחנו השווינו ל-75 אחוזים מהתגמול הזה, אבל עדיין התגמול הגרמני גבוה מהתגמול הישראלי.

זאב בילסקי:

אני רוצה לומר לנציג האוצר ולחברים האחרים שיש לי הרבה מאוד ניסיון בעבודה ציבורית ואף פעם לא ראיתי מצב שהחוק קיים, הכסף קיים ולמרות המאמצים הבלתי רגילים של הוועדה הזאת, אנחנו לא מצליחים.


אני מציע אדוני היושב ראש שאנחנו נחליט כדלקמן. תחולת התשלום היא מה-1 במאי. לאחר שאתם אמרתם  את הדברים – למרות ההצהרה – אנחנו נאפשר לכם מה-1 ביוני. ברגע שזה לא יהיה מה-1 ביוני, זה חוזר להיות מה-1 במאי ומדינת ישראל תפצה רטרואקטיבית את מי שיישאר בחיים אחרי שתבצעו את זה לפי החלטה של ועדת הכספים. כלומר, זאת תהיה ההחלטה עכשיו והיא אומרת מה-1 במאי בגלל הבירוקרטיה, עד ה-1 ביוני. הגענו ל-2 ביוני ולא קיבלו את הכסף, זה מתחיל מה-1 במאי ותמצאו את הדרך להחזיר את הכספים האלו.


אני מציע שבועיים מהיום אדוני היושב ראש, כי אני כבר למדתי את הקצב שלך, אנחנו רוצים לראות כאן את ההסכמים עם כל קופות החולים ועם החברה להשבת רכוש. תוך שבועיים תבואו לכאן עם שני ההסכמים האלה. 1 ביוני, תחילת התשלומים, ואם לא עמדתם בזה, רטרואקטיבית מה-1 במאי.

היו"ר משה גפני:


מה לגבי מקבלי הרנטות?

זאב בילסקי:

אני חושב שההתעקשות שלכם על אותם אנשים, לומר שהם מקבלים יותר, זאת קטנוני וזה לא במקום. לא מדובר בכסף רב. יש לכם כל כך הרבה כסף לעניין הזה. עומדת החברה ומתחננת על 20 מיליון שקלים. עומדת ועדת התביעות ומתחננת על 10 מיליון שקלים. אני אומר אדוני היושב ראש, שאני כבר מכיר אותם. אם נכניס עכשיו כתנאי גם את זה, לא נגיע לשום דבר.

דב בארי:

אני חושב שראוי להדגיש שוב שאותם ניצולי שואה מקבלים ומוכרים על ידי ממשלת גרמניה ומן הראוי לבוא בדברים אתה.

היו"ר משה גפני:


הבנתי. אל תחזור על עצמך. 

מרינה סולודקין:

אתמול היה יום הניצחון על גרמניה הנאצית והיו דיונים בוועדות ושם נאמר שבשלושת החודשים האחרונים הלכו לעולמם יותר מ-300 וטרנים. מושכים את הזמן ואנשים מתים. 

היו"ר משה גפני:


אסור להגיד שמושכים את הזמן בכוונה אבל אם מישהו היה אומר את זה, זה היה נכון. 

צבי קנור:


אנחנו מתואמים עם המשרד של עפרה רוס לגבי ההסכמים עם קופות החולים. שמעתי, ואני מבקש לשמוע את זה מנציג האוצר, שבכוונתם לתת רק 75 אחוזים מתחולת התרופות ולהשית את ה-25 אחוזים הנותרים על הניצולים. שמעתי שכך זה עומד להיות והייתי רוצה לשמוע את התייחסות נציג האוצר.

היו"ר משה גפני:


זה נכון?

דב בארי:

אני לא בטוח שהבנתי את השאלה.

היו"ר משה גפני:


75 אחוזים ישלמו ו-25 אחוזים ישלם הניצול.

דב בארי:

לעניין הזה אני מכיר הצעה שמדברת על 75 אחוזים עבור ניצולי השואה הנזקקים ונצרכים. הנושא הובא לידיעתנו שלשום.

צבי קנור:


לנזקקים אנחנו נותנים מאה אחוזים. 

דב בארי:

הנושא הובא לידיעתנו שלשום ולכן טרם גיבשנו תשובה או עמדה סופית בעניין הזה.

חיים אורון:

למה זה נפתח? מי פתח את זה? היה מדובר על מאה אחוזים.

זאב בילסקי:

דב, יש לך גוף שמוכן לתת לך מאה אחוזים לנזקקים. למה אתה צריך להתווכח עם מי שבא עם הכסף ואומר לך שהוא יכסה את הנזקקים במאה אחוזים? 

היו"ר משה גפני:


אני יכול לדעת למה אתה מתעצבן? מה עומד מאחורי ההתעצבנות שלך?

זאב בילסקי:

הם מוציאים אותי מהכלים.

היו"ר משה גפני:


הם הוציאו אותי מהכלים כבר לפנות בוקר. 


אני מקבל את ההצעה של חבר הכנסת בילסקי. אני מבקש בתוך שבועיים למסור את כל הפרטים, גם לגבי השאלה הזאת. אם אתם נותנים 75 אחוזים והם נותנים מאה אחוזים, אין בעיה. במסגרת המלחמה, נכניס גם את הסעיף הזה.

חיים אורון:

אפשר לומר להם שיעזבו עכשיו את פתיחת הסיפור על 75 אחוזים. זה יוצא כ-300 שקלים.

דב בארי:

לדעתי זה פחות.

חיים אורון:

אז כמה זה 75 אחוזים? כמה זה 25 אחוזים מ-300 שקלים? 70 שקלים. על זה עכשיו יתקיימו כאן דיונים  במשך חודש? מה אתם מתעסקים עם זה? הוחלט כאן מהתחלה על מאה אחוזים. תעזבו את זה. לא צריך שבועיים. אם בשעה 6 בבוקר קופת חולים העבירה את ההסכם, שיראו לשגית את ההסכם בשבוע הבא ואם שגית אומרת שההסכם הוא הסכם, נגמר העניין. אם לא, שבשבוע הבא יתקיים דיון מעקב.

מרינה סולודקין:

זה מיסוי מוסתר.

חיים אורון:

אתה רוצה לראות הסכמים? זה מה שחסר לך? ששגית תראה.

זאב בילסקי:

האמן לי שמה שאני למדתי כאן בוועדה הזאת בשנה האחרונה, לא למדתי כל החיים שלי.

חיים אורון:

האמן לי ששגית תעשה את זה יותר טוב ממך.

היו"ר משה גפני:


חבר הכנסת אורון, אני לא צריך לראות את ההסכמים. אין לי כל צורך בכך. אני רוצה לדעת שבאמת זה מתבצע. אני לא מאמין להם. אני פשוט לא מאמין להם. המילה הזאת בעברית ברורה לך? אני רוצה שבתוך שבועיים -  שלא יאמרו לי שעכשיו יצאו לחופש ועכשיו נסעו לשלושה ימי עיון באילת – את ההסכמים. אני לא צריך לראות את ההסכמים. אני רוצה לראות שנעשה הסכם. ההחלטה הייתה על מאה אחוזים, לדבר על 75 אחוזים, זה קטנוני במובן הכי חמור של המילה וצודקת חברת הכנסת סולודקין כי לצערנו הרב הרי נפטרים אנשים כל יום. אני הולך במשך השבועיים האלה לבדוק עם מקבלי הרנטות האם מה שאמרת זה נכון. אני רוצה לראות מה הם מקבלים מממשלת גרמניה. בתוך השבועיים האלה אני גם אראה במה המדובר מאחר שפנו אלי כמה אנשים כאלה. אם מה שאתה אומר זה נכון, קשה לי להתמודד עם העניין הזה.

רויטל טופר חברטוב:

לגבי הרנטות. למאוחדת וללאומית אין הסכם מול גרמניה. המבוטחים של המאוחדת והלאומית לא מקבלים שום פטור על תרופות. לגבי כללית ומכבי, יש רשימה אבל הרשימות בכללית ובמכבי הן לא רשימות מלאות אלא הן רשימות שלא מעודכנות ועכשיו אנחנו עובדים עליהן קשה כדי לעדכן אותן מול מי שאחראית במשרד האוצר, חנה פלור, וזה במטרה למצוא את האנשים האלו. אני אישית באתי לשם כדי לעבור על הכרטסת ולהתחיל למצוא תיקיות וכולי כדי לאתר את האנשים האלה. לכן זה לא כל כך נכון לבוא ולומר שכל מי שמקבל רנטה, יש לו פטור מתשלום עבור התרופות המוכרות. גם הפטור שיש, זה רק מהתרופות המוכרות ולא מכל התרופות.

זאב בילסקי:

אני חוזר על הצעתי. תוך שבועיים הם צריכים לבוא לכאן, ואם זה לא מתחיל ב-1 ביוני, זה מתחיל רטרואקטיבית ב-1 במאי.

היו"ר משה גפני:


אני רוצה לקבל את ההסכם תוך שבועיים. דרישת הוועדה היא כלהלן: כפי שניסח את זה חבר הכנסת בילסקי, זה מתחיל ב-1 ביוני, ואם זה לא יתחיל ב-1 ביוני, זה יחול רטרואקטיבית מה-1 במאי.  יש אי יכולת לסיבולת שלי להתעצבן כל כך הרבה ביום אחד. אין לי יכולת כזאת. כחבר כנסת אני פשוט מרגיש מבויש. דרישתה של ועדת הכספים פה אחד היא שהתרופות יינתנו במאה אחוזים ושהן יינתנו גם למקבלי הרנטות. זאת דרישתנו. אני רוצה בתוך שבועיים לקבל התייחסות לשלושת הדברים האלה, גם להסכמים, גם לנושא של המאה אחוזים וגם על הנושא של מקבלי הרנטות. אני רוצה תשובה. התשובה יכולה להיות כן או לא. דיונים לא נקיים אתכם יותר.  זה לא יאומן. 


תודה רבה.

הישיבה ננעלה בשעה 09:45
